Madelyn Ann

**Madelyn Ann** a zo ur ganerez ha saverez pozioù eus Breizh. Kanañ a rae e saozneg er strolladoù folk ha keltiek a-raok kemer he lañs hec'h-unan. Kanañ a ra e brezhoneg kanaouennoù skrivet ganti war tonioù a-vremañ, pop rock. Tro-dro dezhi ez eus ur strollad sonerien, anezho Olivier Le Hir, Gaëtan Fagot ha Brendan Costaire.

## Buhez
Desavet eo bet Madelyn e Normandi, er Manche. Eus Karaez e oa he zad-kozh hag he zad a laboure en arsanailh Cherbourg. Ur vachelouriezh lennegel he deus bet gant dibaboù sonerezh ha c'hoariva. Goude-se he deus kroget da ganañ gant strolladoù a bep seurt : rock, folk, kan martoloded, jazz... Graet he deus studioù uhel e Breizh : dourc'hounezerezh e Gwenrann, un aotregezh merañ produioù-mor en Oriant hag ur master ekonomiezh ar mor ha terkañ an arvor e Roazhon.

Desket he deus brezhoneg gant Stumdi e-pad 9 miz e 2017 e Brest. Deuet eo da Gameled da chom ha kanañ a rae en ur strollad folk keltiek. En un davarn ma oa kustum da bakañ banneoù gant ar soner Robin Foster he doa kanet dirazañ ar ganaouenn *Ar galon digor* goude Annie Ebrel. Robin Foster en doa kavet brav he doare da ganañ hag en doa kinniget  dezhi labourat gantañ evit krouiñ kanaouennoù pop-rock skrivet e brezhoneg.

Kroget e oant gant unan eus kanaouennoù Kate Bush, *Running Up That Hill*, troet e brezhoneg, da gentañ evit gwelout hag-eñ e sone mat : *Gant ma c'helljen* eo an hini gentañ enrollet war un albom EP. Kanaouennoù nevez a zo bet skrivet war-lerc'h (*Ma-unan - Ar Faou*, *Nebaon*). Kanet he deus ur ganaouenn er bladenn *PenInsular II* e 2018 ha goude gant Robin Foster war leurennoù evel evit ar Festival du Bout du Monde e Kraozon e 2019.


Madelyn Ann concert Carhaix 2019 - 06.jpg|Madelyn Ann e Karaez e 2019

Kroget he deus da labourat gant ar c'hitarourien Gaetan Fagot hag Olivier Le Hir e-pad ar c'henfinañ e 2020 da  sevel kanaouennoù. Ar strollad a zo krouet gant an tabouliner Brendan Costaire. Enrollañ a reont ur bladenn 4 zitl, *War-vor*, deuet er maez gant he c'hevredad produiñ War-Vor Produktion, ha videoioù skignet war Internet. He raktres a  oa bet dibabet evit Prizioù ar brezhoneg ha roet e voe dezhi an eil priz er rummad krouidigezh e brezhoneg gant France 3 Bretagne hag Ofis publik ar brezhoneg e miz Meurzh 2021. Tapet he deus ar priz "A-vicher" er genstrivadeg An Taol-Lañs e 2021, skoazellet gant ar gevredigezh Mignoned ar brezhoneg evit sevel klipoù video. A-drugarez d’an Taol-lañs he doa gallet ivez kanañ er festival Deus ‘ta e Brest e fin ar bloaz. Da-heul e oa bet aozet un droiad betek ar festivalioù bras e-pad hañvezh 2022 : Euskal Herria Zuzenean e bro Euskadi, Gouelioù-Meur Kerne e Kemper a-raok Jane Birkin, Emvod ar Gelted en Oriant. 

D'ar 24 a viz Meurzh 2023 e oa bet embannet ar bladenn studio *Nevez-Amzer* (gant Aztec Musique, dasparzhet gant al label PIAS) ha skignet eo bet div ganaouenn e single hag o c'hlipoù (*Chom ennon* ha *Roz* a gomz eus karantez). Temoù ar pozioù a lak war wel efedoù an den war an endro (*Bevezhiñ*, *Kant mil den*) met ivez ar spi a vefe cheñchamantoù brav evel en testennoù barzhek *Nevez-amzer*, *Tad* pe *Dour*. Gounezet he deus ar bladenn ar Priz muzikal Produet e Breizh ha gant-se e c'hall Madelyn Ann seniñ evit nozvezh digoradur ar festival etrekeltiek an Oriant.


Robin Foster Madelyn Ann concert Carhaix 2019 - 04.jpg|Sonadeg gant Robin Foster e Karaez e miz Du 2019
Madelyn Ann - Festival GBB Gouel broadel ar brezhoneg 2021.jpg|Sonadeg e Gouel Broadel ar Brezhoneg e miz Gouere 2021
Madelyn Ann - Sonadeg Brest 2022.jpg|Sonadeg e Brest e miz Here 2022


An eil albom studio, *LIES*, a zeu er-maez e miz C'hwevrer 2025 gant 8 kanaouenn skrivet e brezhoneg, *It’s Over* e saozneg ha *Jusqu’au bout* e galleg.


Festival interceltique de Lorient 2024 - Madelyn Ann.jpg|Gouel etrekeltiek an Oriant 2024


## Pladennoù
### Albomoù studio

### EP

### Kenlabour gant [[Robin Foster]]
* 2016 : *The Hardest Party* (titl : *Running Up That Hill - Gant Ma C'helljen*)
* 2017 : *Empyrean* (EP, titl : *Everlast - Nebaon*)
* 2018 : *PenInsular II - The Bridge* (titl : *Ma Unan*)
* 2020 : *PenInsular 2​.​5* (titloù : *St Pôl*, *Ma-Unan*)

## Videoioù
* 2021 : *[https://www.youtube.com/watch?v=rQBsC4czHRk War Vor]* (klip)
* 2022 : *[https://www.youtube.com/watch?v=5RllO_O7m50 Nevez-Amzer]* 
* 2023 : *[https://www.youtube.com/watch?v=Un3cwsivm2Y Chom Ennon]* (klip)
* 2023 : *[https://youtube.com/watch?v=H_Vb_JAsTXs Roz]* (klip)
* 2024 : *[https://youtube.com/watch?v=iAfieXChYt4 Skrivañ]* (klip)

## Prizioù
* 2021 : Prizioù Dazont ar brezhoneg (France 3 Bretagne hag Ofis publik ar brezhoneg)
* 2021 : An Taol-Lañs (Gouel ar Brezhoneg) 
* 2023 : Priz muzikal Produet e Breizh evit *Nevez-Amzer* 

## Liammoù diavaez

*  Lec'hienn ofisiel
* Chadenn YouTube ofisiel
* Bandcamp  -  Discogs

## Daveoù